PMIndiaData/PMIndiaSum huggingface dataset:
എന്‍.സി.സി കേഡറ്റുകള്‍, ടാബ്ലോ കലാകാരന്‍മാര്‍, ആദിവാസി അതിഥികള്‍, എന്‍.എസ്.എസ് വളന്റിയര്‍മാര്‍ എന്നിവരുമൊത്ത് പ്രധാനമന്ത്രി ‘അറ്റ് ഹോമി’ല്‍ പങ്കെടുത്തു

പ്രധാനമന്ത്രി ശ്രീ. നരേന്ദ്ര മോദി ന്യൂഡല്‍ഹിയിലെ തന്റെ വസതിയായ ലോക് കല്യാണ്‍ മാര്‍ഗിലേക്ക് എന്‍.സി.സി കേഡറ്റുകള്‍, ടാബ്ലോ കലാകാരന്‍മാര്‍, ആദിവാസി അതിഥികള്‍, എന്‍.എസ്.എസ് വളന്റിയര്‍മാര്‍ എന്നിവരെ ഇന്ന് സ്വാഗതം ചെയ്തു. റിപ്പബ്ലിക് ദിന പരേഡിലും അനുബന്ധ ചടങ്ങുകളിലുമുള്ള പങ്കാളിത്തത്തിന് കലാകാരന്‍മാരെയും മറ്റുള്ളവരെയും അഭിനന്ദിച്ചുകൊണ്ട്, ജീവിതത്തിലെ വലിയൊരു അവസരമാണിതെന്ന് പ്രധാനമന്ത്രി ചൂണ്ടിക്കാട്ടി. രാഷ്ട്രം മുഴുവന്‍ ഇവരില്‍ നിന്ന് പ്രചോദനം ഉള്‍ക്കൊള്ളുകയാണെന്ന് പ്രധാനമന്ത്രി ചൂണ്ടിക്കാട്ടി. ദൈനംദിന ജീവിതത്തില്‍ അച്ചടക്കത്തിന്റെ പ്രാധാന്യത്തെക്കുറിച്ച് സംസാരിച്ച പ്രധാനമന്ത്രി അച്ചടക്കമെന്നത് എന്‍.സി.സിയുടെ അവിഭാജ്യഘടകമാണെന്ന് പറഞ്ഞു. പൗരന്‍മാര്‍ എപ്പോഴും തങ്ങളുടെ ചുമതലകളെക്കുറിച്ച് ബോധവാന്‍മാരായിരിക്കണമെന്ന് അദ്ദേഹം പറഞ്ഞു. ഇതോടൊപ്പം ജനങ്ങളുടെ അഭിലാഷങ്ങളും കൂടിച്ചേരുമ്പോള്‍ അത് ഇന്ത്യയെ വന്‍ ഉയരങ്ങളിലെത്തിക്കുമെന്ന് അദ്ദേഹം പറഞ്ഞു. ക്ഷണിക്കപ്പെട്ടവരില്‍ ചിലര്‍ അവതരിപ്പിച്ച നിറപ്പകിട്ടാര്‍ന്ന സാംസ്‌കാരിക പരിപാടികളും പ്രധാനമന്ത്രി തദവസരത്തില്‍ വീക്ഷിച്ചു.
ഉസ്താദ്  ഗുലാം മുസ്തഫ ഖാൻ സാഹബ്ബിന്റെ നിര്യാണത്തിൽ പ്രധാനമന്ത്രി അനുശോചിച്ചു

പ്രധാനമന്ത്രി ശ്രീ. നരേന്ദ്ര മോദി ഉസ്താദ് ഗുലാം മുസ്തഫ ഖാൻ സാഹബ്ബിന്റെ നിര്യാണത്തിൽ ദുഃഖം രേഖപ്പെടുത്തി. " ഉസ്താദ് ഗുലാം മുസ്തഫ ഖാൻ സാഹബ്ബിന്റെ വേർപാട് നമ്മുടെ സാംസ്കാരിക ലോകത്തെ കൂടുതൽ ദരിദ്രമാക്കി. സംഗീതലോകത്തെ തലമുതിർന്ന, സര്‍ഗ്ഗശക്തിയുള്ള അതികായനായിരുന്ന ഉസ്താദിന്റെ സംഭാവനകൾ അദ്ദേഹത്തെ തലമുറകളുടെ പ്രിയങ്കരനാക്കി. അദ്ദേഹവുമായുള്ള കൂടിക്കാഴ്ചയുടെ പ്രിയമുള്ള ഓർമകൾ എനിക്കുണ്ട്. അദ്ദേഹത്തിന്റെ കുടുംബത്തെയും ആരാധകരെയും അനുശോചനം അറിയിക്കുന്നു, " പ്രധാനമന്ത്രി ട്വിറ്ററിൽ കുറിച്ചു
ആരോഗ്യസംരക്ഷണം, ക്ഷേമം എന്നീ മേഖലകളില്‍ സഹകരിക്കുന്നതിനായുള്ള ഇന്ത്യ-ജപ്പാന്‍ സഹകരണ കരാറിനു മന്ത്രിസഭ അനുമതി നല്‍കി

ആരോഗ്യസംരക്ഷണം, ക്ഷേമം എന്നീ മേഖലകളില്‍ സഹകരിക്കുന്നതിനായി ഇന്ത്യയും ജപ്പാന്‍ കനഗാവ പ്രീഫെക്ചറല്‍ ഗവണ്‍മെന്റുമായുള്ള സഹകരണ കരാറിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അനുമതി നല്‍കി. നടത്തിപ്പു നയവും ലക്ഷ്യങ്ങളും: ഒപ്പുവെക്കപ്പെട്ട സഹകരണ കരാറിന്റെ പ്രതി ലഭിക്കുന്നതോടെ ഇരു വശത്തും പ്രവര്‍ത്തനം ആരംഭിക്കും. സഹകരണ കരാറിലെ വ്യവസ്ഥകള്‍ പ്രകാരമായിരിക്കും ഇരു രാജ്യങ്ങളുടെയും പ്രവര്‍ത്തനം. സഹകരണ കരാര്‍ നിലവിലുള്ള കാലത്തോളം നീളുന്ന തുടര്‍പ്രക്രിയ ആയിരിക്കും നടക്കുക. പ്രധാന ഫലങ്ങള്‍: പാരമ്പര്യ വൈദ്യരംഗത്ത് ഇരു രാജ്യങ്ങളും തമ്മിലുള്ള സഹകരണം വര്‍ധിക്കും. ഇത് ഇരു രാജ്യങ്ങള്‍്ക്കും ഏറെ നേട്ടമാകും. ചെലവ്: അധിക സാമ്പത്തിക ബാധ്യതയില്ല. നിലവില്‍ അനുവദിച്ചിട്ടുള്ള വിഹിതത്തില്‍നിന്നും ആയുഷ് മന്ത്രാലയത്തിന്റെ നിലവിലുള്ള പദ്ധതികളില്‍നിന്നുമായി ഗവേഷണം, പരിശീലനം, സമ്മേളനങ്ങള്‍, വിദഗ്ധരുടെ മാറ്റിനിയമനം എന്നിവയ്ക്കുള്ള പണം കണ്ടെത്തും. പശ്ചാത്തലം: ആഗോള ആരോഗ്യ രംഗത്തു വളരെയധികം സാധ്യതകളുള്ള അങ്ങേയറ്റം വികസിതമായ പാരമ്പര്യ വൈദ്യ സമ്പ്രദായങ്ങളാല്‍ അനുഗൃഹീതമാണ് ഇന്ത്യ. ഇതു പ്രചരിപ്പിക്കാനും ആഗോളവല്‍ക്കരിക്കാനും ചുമതലപ്പെട്ട ആയുഷ് മന്ത്രാലയം ഇതിനകം പാരമ്പര്യ വൈദ്യം സംബന്ധിച്ചു സഹകരിക്കുന്നതിനായി 14 രാജ്യങ്ങളുമായി ധാരണാപത്രം ഒപ്പുവെച്ചുകഴിഞ്ഞു. ആധ്യാത്മിക പൊരുത്തം, ശക്തമായ സാംസ്‌കാരിക ബന്ധം എന്നീ മേഖലകൡ ഇന്ത്യയും ജപ്പാനും തമ്മില്‍ ഉള്ളതു നീണ്ട കാലത്തെ ഉഭയകക്ഷി ബന്ധമാണ്. ഇന്ത്യയും ജപ്പാനുമായി രാഷ്ട്രീയ, സാമ്പത്തിക, ശാസ്ത്രീയ, സാംസ്‌കാരിക മേഖലകളിലെ ഇടപെടല്‍ ദൃഢതയാര്‍ന്നതാണ്. പാരമ്പര്യ ഔഷധത്തിന്റെ കരുത്തുറ്റ പശ്ചാത്തലമുള്ള ജപ്പാനില്‍ ആയുര്‍വേദത്തോടും യോഗയോടുമുള്ള പ്രതിപത്തി വര്‍ധിച്ചുവരികയാണ്.
ഇന്ത്യയില്‍ ജലസംരക്ഷണത്തിനായുള്ള ദേശീയ പ്രചാരണത്തിനായി ഇന്ത്യയും ഇസ്രായേലും ധാരണാപത്രം ഒപ്പുവെക്കുന്നതിനു മന്ത്രിസഭാ അനുമത

ഇന്ത്യയില്‍ ജലസംരക്ഷണത്തിനായുള്ള ദേശീയ പ്രചാരണത്തിനായി ഇന്ത്യയും ഇസ്രായേലും ധാരണാപത്രം ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. വരുംതലമുറകള്‍ക്കായി ജലം കരുതിവെക്കുന്നതിന് ഇതു രാജ്യത്തിനു സഹായകമാകും. ഇന്ത്യയില്‍ വിദഗ്ധര്‍ രൂപം നല്‍കിയ ദേശീയ ജലസംരക്ഷണ പ്രചാരണം നടത്തുന്നതിനായി ദേശീയ, മേഖലാതല, രാജ്യാന്തര തലത്തിലുള്ള സഹകരണം വര്‍ധിപ്പിക്കുന്നതിനായി ഇരു രാജ്യങ്ങളും പ്രവര്‍ത്തിക്കും. ജലസംരക്ഷണം ഇന്ത്യയുടെ ദേശീയ അജന്‍ഡയാക്കുന്നതിനും നിത്യ ജീവിതത്തില്‍ ജലം സംരക്ഷിക്കാനായി എല്ലാ പൗരന്മാരെയും പ്രോത്സാഹിപ്പിക്കുന്നതിനും ജലത്തെക്കുറിച്ചു ബോധവല്‍ക്കരണം നടത്തുന്നതിനും ജലത്തിന്റെ പുനരുപയോഗവും പുനഃചംക്രമണവും പ്രോത്സാപ്പിക്കുന്നതിനും ജലസംരക്ഷണത്തിനായി ഡിജിറ്റല്‍ ഉപാധികളായ വെബ്‌സൈറ്റുകളും മൊബൈല്‍ ആപ്ലിക്കേഷനുകളും വികസിപ്പിക്കുന്നതിനും ഒരുമിച്ചു പ്രവര്‍ത്തിക്കാന്‍ ബന്ധപ്പെട്ട മന്ത്രാലയങ്ങള്‍ സമ്മതിച്ചു.
ഇന്ത്യയുടെ ജി-20 അധ്യക്ഷപദവിക്കു പിന്തുണയറിയിച്ച രാഷ്ട്രത്തലവന്മാർക്കു നന്ദി അറിയിച്ച് പ്രധാനമന്ത്രി

ഇന്ത്യയുടെ ജി-20 അധ്യക്ഷപദത്തിനു പിന്തുണയറിയിച്ച ഫ്രഞ്ച് പ്രസിഡന്റ് ഇമ്മാനുവൽ മാക്രോണിനു പ്രധാനമന്ത്രി നരേന്ദ്ര മോദി നന്ദി പറഞ്ഞു. ഫ്രഞ്ച് പ്രസിഡന്റിന്റെ ട്വീറ്റിന് മറുപടിയായി പ്രധാനമന്ത്രി ട്വീറ്റ് ചെയ്തതിങ്ങനെ: എന്റെ പ്രിയ സുഹൃത്ത് ഇമ്മാനുവൽ മാക്രോണിനു നന്ദി! ഇന്ത്യയുടെ ജി-20 അധ്യക്ഷപദവിയുടെ കാലയളവിൽ മാനവരാശിയെയാകെ ബാധിക്കുന്ന വിഷയങ്ങളിൽ ലോകത്തിന്റെ ശ്രദ്ധ കേന്ദ്രീകരിക്കാൻ ഞങ്ങൾ പ്രവർത്തിക്കുമ്പോൾ, താങ്കളോടും കൂടിയാലോചിക്കാൻ ഞാൻ ആഗ്രഹിക്കുകയാണ്. ജപ്പാൻ പ്രധാനമന്ത്രി ഫ്യൂമിയോ കിഷിദ പ്രധാനമന്ത്രി മോദിയെ അഭിനന്ദിച്ചു കുറിച്ച ട്വീറ്റിനു മറുപടിയായി അദ്ദേഹം ട്വീറ്റ് ചെയ്തതിങ്ങനെ: താങ്കളുടെ ഐക്യദാർഢ്യം ഏറെ പ്രാധാന്യമർഹിക്കുന്നു. ആഗോളക്ഷേമത്തിനു ജപ്പാൻ വളരെയധികം സംഭാവനയേകിയിട്ടുണ്ട്. വിവിധ മേഖലകളിലെ ജപ്പാന്റെ വിജയങ്ങളിൽനിന്നു തുടർന്നും ലോകം പാഠങ്ങൾ ഉൾക്കൊള്ളുമെന്ന് എനിക്കുറപ്പുണ്ട്.ഇന്ത്യയുടെ ജി-20 അധ്യക്ഷപദവിയിൽ ആശംസകളറിയിച്ച സ്പെയിൻ പ്രധാനമന്ത്രി പെഡ്രോ സാഞ്ചസിനു പ്രധാനമന്ത്രി മോദി നന്ദി രേഖപ്പെടുത്തി. ശ്രീ മോദിയുടെ ട്വീറ്റ് ഇങ്ങനെ: താങ്കളുടെ നല്ല വാക്കുകൾക്കു നന്ദി. വരുംതലമുറയ്ക്കായി മെച്ചപ്പെട്ട ഭൂമി സമ്മാനിക്കുന്നതിനു വർത്തമാനകാല വെല്ലുവിളികൾ ലഘൂകരിക്കാൻ കൂട്ടായ പ്രവർത്തനങ്ങൾ സംബന്ധിച്ച താങ്കളുടെ കാഴ്ചപ്പാടുകളോടു പൂർണമായും യോജിക്കുന്നു. യൂറോപ്യൻ കൗൺസിൽ പ്രസിഡന്റ് ചാൾസ് മിഷേലിന്റെ അഭിനന്ദനസന്ദേശത്തിന് മറുപടിയായി, ആശംസകൾക്കു നന്ദി പറഞ്ഞു ശ്രീ മോദിയുടെ ട്വീറ്റ്: വളരെ നന്ദി ചാൾസ് മിഷേൽ. ആഗോളനന്മയുടെ മുന്നോട്ടുള്ള പ്രയാണത്തിനുള്ള കൂട്ടായ പ്രവർത്തനങ്ങളിൽ താങ്കളുടെ സജീവപങ്കാളിത്തവും പ്രതീക്ഷിക്കുന്നു. യുടെ ജി-20 അധ്യക്ഷപദവിക്കു പിന്തുണയറിയിച്ച യുഎസ് പ്രസിഡന്റ് ജോ ബൈഡനു പ്രധാനമന്ത്രി നന്ദി പറഞ്ഞു. യുഎസ് പ്രസിഡന്റിന്റെ ട്വീറ്റിനു മറുപടിയായി പ്രധാനമന്ത്രി കുറിച്ചതിങ്ങനെ: വളരെ നന്ദി. താങ്കളുടെ വിലയേറിയ പിന്തുണ ഇന്ത്യയുടെ ജി-20 അധ്യക്ഷപദവിക്കു കരുത്തേകും. മികച്ച ഭൂമി കെട്ടിപ്പടുക്കുന്നതിനു നാമെല്ലാം കൈകോർത്തു പ്രവർത്തിക്കേണ്ടത് ഏറെ പ്രാധാന്യമർഹിക്കുന്നു.
ലോകകപ്പ് ഫൈനലില്‍ മത്സരിക്കുന്ന വനിതാ ക്രിക്കറ്റ് ടീമിനു പ്രധാനമന്ത്രി ആശംസകള്‍ നേര്‍ന്നു

ലോകകപ്പ് ഫൈനലില്‍ മത്സരിക്കുന്ന വനിതാ ക്രിക്കറ്റ് ടീമിനു പ്രധാനമന്ത്രി ശ്രീ. നരേന്ദ്ര മോദി ആശംസകള്‍ നേര്‍ന്നു. ‘ഇന്നു ലോകകപ്പ് ഫൈനലില്‍ കളിക്കുന്ന നമ്മുടെ വനിതാ ക്രിക്കറ്റ് ടീമിന് 125 കോടി ഇന്ത്യന്‍ പൗരന്മാര്‍ക്കൊപ്പം ഞാനും എല്ലാ ആശംസകളും നേരുന്നു. ക്യാപ്റ്റന്‍ മിഥലി രാജാണ് മുന്നില്‍നിന്നു നയിക്കുന്നത്. കളിയോടുള്ള അവരുടെ വളരെ ആത്മവിശ്വാസത്തോടെയുള്ള സമീപം ടീമിനാകെ മുതല്‍ക്കൂട്ടാവും. സ്മൃതി മന്ഥനയ്ക്ക് എല്ലാ ആശംസകളും. ശാന്തമായ മനസ്സോടെ നന്നായി കളിക്കാന്‍ സാധിക്കട്ടെ. പൂനം റാവത്തിന് ലോകകപ്പ് ഫൈനലില്‍ എല്ലാ ആശംസകളും നേരുന്നു. അവരുടെ പ്രകടനം നമ്മെയെല്ലാം അഭിമാനമുള്ളവരാക്കി മാറ്റുന്നു. ഹര്‍മാന്‍ പ്രീത് കൗറിന്റെ ആരാധകരല്ലാത്ത ആരാണ് ഉള്ളത്? സെമിഫൈനലില്‍ അവര്‍ കാഴ്ചവെച്ച ഉജ്വലപ്രകടനം എന്നും ഓര്‍ക്കപ്പെടും. ഇന്നു നിങ്ങള്‍ക്കു നന്നായി കളിക്കാന്‍ സാധിക്കട്ടെ. ഫൈനലില്‍ കളിക്കുന്ന ദീപ്തി ശര്‍മയ്ക്കു സൗഭാഗ്യം നേരുന്നു. അവര്‍ ടീമിനു ശക്തി പകരുന്നു. അവരുടെ പ്രകടനം പല കളികളുടെയും വിധി നിര്‍ണയിക്കുന്നതായിരുന്നു. മധ്യനിരയ്ക്കു കരുത്തു പകരുന്നതാണ് പരിണിതപ്രജ്ഞയായ വേദ കൃഷ്ണമൂര്‍ത്തിയുടെ സാന്നിധ്യം. അവര്‍ക്ക് എല്ലാ ആശംസകളും നേരുന്നു. വിക്കറ്റ് കീപ്പറുടെ പ്രധാനപ്പെട്ട സ്ഥാനം സുഷ വര്‍മ ഭംഗിയായി നിര്‍വഹിക്കുന്നു. ക്യാച്ചുകളാണ് മാച്ചുകളെ വിജയിപ്പിക്കുകയെന്ന് ഓര്‍ക്കണം. നിര്‍ണായക അവസരങ്ങളില്‍ ടീമിനു സഹായകമായിട്ടുള്ള ജൂലന്‍ ഗോസ്വാമി ഇന്ത്യയുടെ അഭിമാനമാണ്. എല്ലാ ആശംസകളും, ജൂലന്‍! ശിഖ പാണ്ഡേയുള്ള ഓള്‍ റൗണ്ട് പ്രകടനം ടീമിനെ സംബന്ധിച്ചിടത്തോളം വളരെ പ്രധാനമാണ്. ഭാഗ്യം തുണയ്കട്ടെ! പൂനം യാദവിന്റെ ശ്രദ്ധേയമായ ബൗളിങ് ഏറ്റവും നല്ല ബാറ്റ്‌സ്മാനു പോലും വെല്ലുവിളി ഉയര്‍ത്തും. പൂനം യാദവിന് ആശംസകള്‍. മെച്ചമാര്‍ന്ന ബൗളിങ്ങിനു പ്രശസ്തയാണ് രാജേശ്വരി ഗയ്കവാദും. ഭാഗ്യം നേരുന്നു’, പ്രധാനമന്ത്രി പറഞ്ഞു.
16-ാമത് കിഴക്കൻ ഏഷ്യ ഉച്ചകോടിയിൽ പ്രധാനമന്ത്രി പങ്കെടുത്തു

16-ാമത് കിഴക്കൻ ഏഷ്യ ഉച്ചകോടിയിൽ ( ഇ എ എസ് ) പ്രധാനമന്ത്രി ശ്രീ നരേന്ദ്ര മോദി വീഡിയോ കോൺഫറൻസ് വഴി ഇന്ന് പങ്കെടുത്തു. 16-ാമത് കിഴക്കൻ ഏഷ്യ ഉച്ചകോടിക്ക് ആതിഥേയത്വം വഹിച്ചത് ഇഎഎസിന്റെയും ആസിഎന്റെയും അധ്യക്ഷ പദവിയിലുള്ള ബ്രൂണെ ആയിരുന്നു. ആസിയാൻ രാജ്യങ്ങളിൽ നിന്നും ഓസ്‌ട്രേലിയ, ചൈന, ജപ്പാൻ, ദക്ഷിണ കൊറിയ, റഷ്യ, യുഎസ്എ, ഇന്ത്യ എന്നിവയുൾപ്പെടെയുള്ള മറ്റ് ഇഎഎസ് പങ്കാളിത്ത രാജ്യങ്ങളിൽ നിന്നുള്ള നേതാക്കളും ഉച്ചകോടിയിൽ പങ്കെടുത്തു. ഇ.എ.എസിന്റെ സജീവ പങ്കാളിയാണ് ഇന്ത്യ. പ്രധാനമന്ത്രിയുടെ ഏഴാമത് കിഴക്കൻ ഏഷ്യ ഉച്ചകോടിയായിരുന്നു ഇത്. ഉച്ചകോടിയെ അഭിസംബോധന ചെയ്യവേ , പ്രധാനപ്പെട്ട തന്ത്രപരമായ വിഷയങ്ങൾ ചർച്ച ചെയ്യാൻ രാഷ്ട്രങ്ങളെ ഒരുമിച്ച് കൊണ്ടുവരുന്ന, ഇന്തോ-പസഫിക്കിലെ പ്രധാന നേതാക്കൾ നയിക്കുന്ന ഫോറം എന്ന നിലയിൽ ഇഎഎസിന്റെ പ്രാധാന്യം പ്രധാനമന്ത്രി ആവർത്തിച്ചു. വാക്സിനുകളിലൂടെയും മെഡിക്കൽ സപ്ലൈകളിലൂടെയും കോവിഡ്-19 മഹാമാരിക്കെതിരെ പോരാടാനുള്ള ഇന്ത്യയുടെ ശ്രമങ്ങളെ പ്രധാനമന്ത്രി എടുത്തുപറഞ്ഞു. മഹാമാരിക്ക് ശേഷമുള്ള വീണ്ടെടുക്കലിനും ആഗോള മൂല്യ ശൃംഖല ഉറപ്പ് വരുത്തുന്നതിനുമുള്ള "ആത്മനിർഭർ ഭാരത്" കാമ്പെയ്‌നെക്കുറിച്ചും പ്രധാനമന്ത്രി സംസാരിച്ചു.സമ്പദ്‌വ്യവസ്ഥയും പരിസ്ഥിതിയും കാലാവസ്ഥയും സുസ്ഥിരമായ ജീവിതശൈലിയും തമ്മിൽ മികച്ച സന്തുലിതാവസ്ഥ സ്ഥാപിക്കുന്നതിന് അദ്ദേഹം ഊന്നൽ നൽകി. ഇന്തോ-പസിഫ്, ദക്ഷിണ ചൈനാ കടൽ, സമുദ്ര നിയമങ്ങൾ സംബന്ധിച്ച ഐക്യ രാഷ്ട്ര കൺവെൻഷൻ (യു എൻ സി എൽ ഓ എസ് ), ഭീകര വ്രവാദം, കൊറിയൻ ഉപഭൂഖണ്ടത്തിലെയും മ്യാൻമറിലെയും സ്ഥിതിഗതികൾ എന്നിവയുൾപ്പെടെയുള്ള പ്രധാന മേഖലാ , അന്തർദേശീയ വിഷയങ്ങളും 16-ാമത് ഇ എ എസ് ചർച്ച ചെയ്തു. പ്രധാനമന്ത്രി ഇന്തോ-പസഫിക്കിലെ "ആസിയാൻ കേന്ദ്രീകരണം" ആവർത്തിച്ച് ഉറപ്പിക്കുകയും ആസിയാൻ ഔട്ട്‌ലുക്ക് ഓൺ ഇൻഡോ-പസഫിക് (AOIP) ഉം ഇന്ത്യയുടെ ഇന്തോ-പസഫിക് ഓഷ്യൻസ് ഇനിഷ്യേറ്റീവും (IPOI) തമ്മിലുള്ള സമന്വയത്തെ എടുത്തുകാട്ടുകയും ചെയ്തു. മാനസികാരോഗ്യം, വിനോദസഞ്ചാരത്തിലൂടെയുള്ള സാമ്പത്തിക വീണ്ടെടുക്കൽ, സുസ്ഥിര വീണ്ടെടുക്കൽ എന്നിവയെക്കുറിച്ചുള്ള , ഇന്ത്യ അടക്കമുള്ള രാജ്യങ്ങൾ പിന്തുണച്ച , മൂന്ന് പ്രമേയങ്ങൾ ഇ എ എസ് നേതാക്കൾ അംഗീകരിച്ചു. മൊത്തത്തിൽ, ഉച്ചകോടിയിൽ പ്രധാനമന്ത്രിയും മറ്റ് ഇഎഎസ് നേതാക്കളും തമ്മിലുള്ള ഫലപ്രദമായ വീക്ഷണ വിനിമയവും നടന്നു.
ബിഹാറിലെ വെള്ളപ്പൊക്ക ദുരിതബാധിത പ്രദേശങ്ങളില്‍ പ്രധാനമന്ത്രി വ്യോമിരീക്ഷണം നടത്തി; 500 കോടി രൂപ അടിയന്തര ധനസഹായം അനുവദിച്ചു

ബിഹാറിലെ വെള്ളപ്പൊക്ക ദുരിതബാധിത പ്രദേശങ്ങളില്‍ പ്രധാനമന്ത്രി ശ്രീ. നരേന്ദ്ര മോദി വ്യോമിരീക്ഷണം നടത്തി. ദുരിതാശ്വാസപ്രവര്‍ത്തനവും പുനരധിവാസവും നഷ്ടപരിഹാര വിതരണവും സംബന്ധിച്ചു മുഖ്യമന്ത്രി ശ്രീ. നിതീഷ് കുമാറുമായും ഉപമുഖ്യമന്ത്രി ശ്രീ. സുശീല്‍ മോദിയുമായും ഉന്നത സംസ്ഥാന ഉദ്യോഗസ്ഥരുമായും ചര്‍ച്ച നടത്തുകയും ചെയ്തു സാധ്യമായ എല്ലാ സഹായവും വാഗ്ദാനംചെയ്ത പ്രധാനമന്ത്രി, അടിയന്തര സഹായമായി 500 കോടി രൂപ അനുവദിക്കുകയും ചെയ്തു. പ്രളയം നിമിത്തമുണ്ടായ നഷ്ടവും ദുരിതാശ്വാസ പ്രവര്‍ത്തനവും വെള്ളപ്പൊക്കമുണ്ടായ പ്രദേശങ്ങള്‍ സന്ദര്‍ശിച്ചു വിലയിരുത്താന്‍ കേന്ദ്രസംഘത്തെ നിയോഗിക്കുമെന്നു പ്രധാനമന്ത്രി ഉറപ്പുനല്‍കി. കൃഷിനാശം വിലയിരുത്തി വിള ഇന്‍ഷുറന്‍സ് സംബന്ധിച്ച കര്‍ഷകരുടെ അവകാശവാദങ്ങളില്‍ തീര്‍പ്പു കല്‍പിക്കാനും പരമാവധി വേഗം സഹായമെത്തിക്കാനും അതിവേഗം നടപടി കൈക്കൊള്ളാന്‍ ഇന്‍ഷുറന്‍സ് കമ്പനികള്‍ക്ക് അദ്ദേഹം നിര്‍ദേശം നല്‍കി. തകരാറിലായ റോഡുകള്‍ നന്നാക്കാന്‍ റോഡ്, ഉപരിതല ഗതാഗത മന്ത്രാലയത്തിനു പ്രധാനമന്ത്രി നിര്‍ദേശം നല്‍കി. ഊര്‍ജവിതരണ സംവിധാനത്തിലുണ്ടായ തകരാറുകള്‍ പരിഹരിക്കാന്‍ കേന്ദ്രം സാധ്യമായ എല്ലാ സഹായവും നല്‍കും. പ്രളയത്തില്‍പ്പെട്ടു മരിച്ചവരുടെ ബന്ധുക്കള്‍ക്ക് രണ്ടു ലക്ഷം രൂപ വീതവും ഗുരുതരമായി പരുക്കേറ്റവര്‍ക്ക് 50,000 രൂപ വീതവും ധനസഹായം വിതരണം ചെയ്യും. സപ്തകോശി വന്‍ അണക്കെട്ടു പദ്ധതിയും സുന്‍കോസി സംഭരണ-വഴിതിരിച്ചുവിടല്‍ പദ്ധതിയും സംബന്ധിച്ച വിശദമായ പദ്ധതിരേഖ പരമാവധി നേരത്തേ തയ്യാറാക്കാന്‍ പ്രധാനമന്ത്രി ശ്രീ. നരേന്ദ്ര മോദിയും നേപ്പാള്‍ പ്രധാനമന്ത്രി ശ്രീ. ഷേര്‍ ബഹദൂര്‍ ദ്യൂബയും പരസ്പരം സമ്മതിച്ചു. വെള്ളം കെട്ടിനില്‍ക്കുന്നതും വള്ളപ്പൊക്ക നിയന്ത്രണവും സംബന്ധിച്ച കാര്യങ്ങളില്‍ ഇരു രാജ്യങ്ങള്‍ തമ്മിലുള്ള സഹകരണം വര്‍ധിപ്പിക്കാന്‍ തീരുമാനിച്ചു. ഈ മേഖലയിലാകെ ഉള്ള വെള്ളപ്പൊക്കം നിയന്ത്രിക്കുന്നതിന് ഇതു സഹായകമാകും.
വോട്ടിങ് യന്ത്രങ്ങളും കണ്‍ട്രോളിങ് യൂണിറ്റുകളും വാങ്ങാനുള്ള തെരഞ്ഞെടുപ്പു കമ്മീഷന്റെ നിര്‍ദേശത്തിനു മന്ത്രിസഭാ അംഗീകാരം

വോട്ടിങ് യന്ത്രങ്ങളും കണ്‍ട്രോളിങ് യൂണിറ്റുകളും വാങ്ങാനുള്ള തെരഞ്ഞെടുപ്പു കമ്മീഷന്റെ നിര്‍ദേശത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭ അംഗീകാരം നല്‍കി. 2017-18ല്‍ 4,10,000 ബാലറ്റ് യൂണിറ്റുകളും 3,14,000 കണ്‍ട്രോള്‍ യൂണിറ്റുകളും വാങ്ങാനും 2018-19ല്‍ 4,35,306 ബാലറ്റ് യൂണിറ്റുകളും 71,719 കണ്‍ട്രോള്‍ യൂണിറ്റുകളും വാങ്ങാനാണു തെരഞ്ഞെടുപ്പു കമ്മീഷന്റെ നിര്‍ദേശം. ബാലറ്റ് യൂണിറ്റിന് 7,700 രൂപയും കണ്‍ട്രോള്‍ യൂണിറ്റിന് 9,300 രൂപയുമാണു പ്രതീക്ഷിക്കുന്ന വില. ഭാരത് ഇലക്ടോണിക് ലിമിറ്റഡ് (ബെല്‍) ബാംഗ്‌ളൂര്‍, ഇലക്ട്രോണിക്‌സ് കോര്‍പറേഷന്‍ ഓഫ് ഇന്ത്യ ലിമിറ്റഡ് (ഇസില്‍) ഹൈദരാബാദ് എന്നീ സ്ഥാപനങ്ങള്‍ വഴിയാണ് ഇവ വാങ്ങുക. വോട്ടിങ് യന്ത്രങ്ങളും കണ്‍ട്രോളിങ് യൂണിറ്റുകളും വാങ്ങാനുള്ള തെരഞ്ഞെടുപ്പു കമ്മീഷന്റെ നിര്‍ദേശത്തിനു മന്ത്രിസഭാ അംഗീകാരം രണ്ടിടങ്ങളില്‍നിന്ന എത്ര വീതം യന്ത്രങ്ങള്‍ വാങ്ങണമെന്നതു സംബന്ധിച്ച തീരുമാനം കൈക്കൊള്ളാന്‍ മന്ത്രിസഭ, തെരഞ്ഞെടുപ്പു കമ്മീഷനെ ചുമതലപ്പെടുത്തി. വോട്ടിങ് യന്ത്രങ്ങളും കണ്‍ട്രോളിങ് യൂണിറ്റുകളും വാങ്ങാനുള്ള തെരഞ്ഞെടുപ്പു കമ്മീഷന്റെ നിര്‍ദേശത്തിനു മന്ത്രിസഭാ അംഗീകാരം പുതിയ യന്ത്രങ്ങള്‍ വരുന്നതോടെ 2000-2005 കാലയളവില്‍ വാങ്ങിയതും ഉപയോഗയോഗ്യമല്ലാതായിത്തീര്‍ന്നതുമായ ഇലക്ട്രോണിക് വോട്ടിങ് മെഷീനുകള്‍ ഉപേക്ഷിക്കാന്‍ സാധിക്കും. അടുത്ത പൊതു തെരഞ്ഞെടുപ്പും 2019ല്‍ നടക്കാനിരിക്കുന്ന സംസ്ഥാന തെരഞ്ഞെടുപ്പുകളും മുന്നില്‍ കണ്ടാണു തെരഞ്ഞെടുപ്പു കമ്മീഷന്റെ തയ്യാറെടുപ്പ്. വോട്ടിങ് യന്ത്രങ്ങളും കണ്‍ട്രോളിങ് യൂണിറ്റുകളും വാങ്ങാനുള്ള തെരഞ്ഞെടുപ്പു കമ്മീഷന്റെ നിര്‍ദേശത്തിനു മന്ത്രിസഭാ അംഗീകാരം
ഇന്ത്യ-മധ്യേഷ്യ ഉച്ചകോടിയുടെ ആദ്യ യോഗം

കസാക്കിസ്ഥാൻ, കിർഗിസ് റിപ്പബ്ലിക്, താജിക്കിസ്ഥാൻ, തുർക്ക്മെനിസ്ഥാൻ, ഉസ്ബെക്കിസ്ഥാൻ എന്നീ രാജ്യങ്ങളുടെ പ്രസിഡന്റുമാരുടെ പങ്കാളിത്തത്തോടെയുള്ള ഇന്ത്യ-മധ്യേഷ്യ ഉച്ചകോടിയുടെ ആദ്യ യോഗം പ്രധാനമന്ത്രി ശ്രീ നരേന്ദ്ര മോദി 2022 ജനുവരി 27-ന് വെർച്വൽ ഫോർമാറ്റിൽ സംഘടിപ്പിക്കും. നേതാക്കളുടെ തലത്തിൽ ഇന്ത്യയും മധ്യേഷ്യൻ രാജ്യങ്ങളും തമ്മിൽ ഇത്തരത്തിലുള്ള ആദ്യ ഇടപെടലായിരിക്കും ഇത്. ഇന്ത്യയുടെ "വിപുലീകരിച്ച അയൽപക്കത്തിന്റെ" ഭാഗമായ മധ്യേഷ്യൻ രാജ്യങ്ങളുമായുള്ള ഇന്ത്യയുടെ വർദ്ധിച്ചുവരുന്ന ഇടപഴകലിന്റെ പ്രതിഫലനമാണ് ആദ്യ ഇന്ത്യ-മധ്യേഷ്യ ഉച്ചകോടി.പ്രധാനമന്ത്രി ശ്രീ നരേന്ദ്ര മോദി എല്ലാ മധ്യേഷ്യൻ രാജ്യങ്ങളിലും 2015-ൽ ചരിത്രപരമായ സന്ദർശനം നടത്തി. തുടർന്ന്, ഉഭയകക്ഷി, ബഹുമുഖ ഫോറങ്ങളിൽ ഉന്നതതല കൈമാറ്റങ്ങൾ നടന്നിട്ടുണ്ട്. 2021 ഡിസംബർ 18 മുതൽ 20 വരെ ന്യൂഡൽഹിയിൽ നടന്ന വിദേശകാര്യ മന്ത്രിതലത്തിലുള്ള ഇന്ത്യ-മധ്യേഷ്യൻ ചർച്ചയുടെ തുടക്കം, ഇന്ത്യ-മധ്യേഷ്യൻ ബന്ധങ്ങൾക്ക് പ്രചോദനം നൽകി. 2021 നവംബർ 10 ന് ന്യൂഡൽഹിയിൽ നടന്ന അഫ്ഗാനിസ്ഥാനെക്കുറിച്ചുള്ള പ്രാദേശിക സുരക്ഷാ സംവാദത്തിൽ മധ്യേഷ്യൻ രാജ്യങ്ങളിലെ ദേശീയ സുരക്ഷാ കൗൺസിലുകളുടെ സെക്രട്ടറിമാരുടെ പങ്കാളിത്തം അഫ്ഗാനിസ്ഥാനെക്കുറിച്ച് മേഖലാ തലത്തിൽ ഒരു പൊതുവായ സമീപനത്തിന് രൂപം നൽകി. ആദ്യ ഇന്ത്യ-മധ്യേഷ്യ ഉച്ചകോടിയിൽ, ഇന്ത്യ-മധ്യേഷ്യ ബന്ധം പുതിയ ഉയരങ്ങളിലേക്ക് മുന്നോട്ട് കൊണ്ടുപോകുന്നതിനുള്ള നടപടികളെക്കുറിച്ച് നേതാക്കൾ ചർച്ച ചെയ്യുമെന്ന് പ്രതീക്ഷിക്കുന്നു. താൽപ്പര്യമുള്ള മേഖലാ , അന്തർദേശീയ വിഷയങ്ങളിൽ, പ്രത്യേകിച്ച് ഉരുത്തിരിഞ്ഞു വരുന്ന സുരക്ഷാ സാഹചര്യങ്ങളെക്കുറിച്ചുള്ള കാഴ്ചപ്പാടുകൾ അവർ കൈമാറുമെന്ന് പ്രതീക്ഷിക്കുന്നു. സമഗ്രവും സുസ്ഥിരവുമായ ഇന്ത്യ-മധ്യേഷ്യ പങ്കാളിത്തത്തിന് ഇന്ത്യയിലെയും മധ്യേഷ്യൻ രാജ്യങ്ങളിലെയും നേതാക്കൾ നൽകുന്ന പ്രാധാന്യത്തിന്റെ പ്രതീകമാണ് ഉച്ചകോടി. ND
ചെന്നൈ മെട്രോ റെയില്‍ പദ്ധതി ദീര്‍ഘിപ്പിക്കാന്‍ കേന്ദ്രമന്ത്രി സഭയുടെ അനുമതി

ചെന്നൈ മെട്രോ റെയില്‍ ഒന്നാം ഘട്ടം വാഷര്‍മാന്‍പേട്ട് മുതല്‍ വിംകോനഗര്‍ വരെ ദീര്‍ഘിപ്പിക്കാനുള്ള നിര്‍ദ്ദേശത്തിന് ന്യൂഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. 3,770 കോടി രൂപ മൊത്തം ചെലവ് വരുന്നതാണ് പദ്ധതി. കേന്ദ്ര ഗവണ്‍മെന്റിനും തമിഴ്‌നാട് ഗവണ്‍മെന്റിനും 50 ശതമാനം വീതം ഓഹരി വിഹിതമുള്ള ചെന്നൈ മെട്രോ റെയില്‍ ലിമിറ്റഡാണ് പദ്ധതി നടപ്പിലാക്കുക. അടുത്ത വര്‍ഷം മാര്‍ച്ചോടെ പദ്ധതി പൂര്‍ത്തിയാക്കാനാണ് ലക്ഷ്യമിടുന്നത്. മൊത്തം പദ്ധതി ചെലവില്‍ 713 കോടി രൂപ കേന്ദ്ര ഗവണ്‍മെന്റും 916 കോടി രൂപ തമിഴ്‌നാട് ഗവണ്‍മെന്റും വഹിക്കും. ബാക്കി വേണ്ടിവരുന്ന 214 കോടി രൂപ ധനകാര്യ ഏജന്‍സികളില്‍ നിന്നും വായ്പ എടുക്കും. പദ്ധതി പൂര്‍ത്തിയാകുമ്പോള്‍ പ്രതിദിനം 1.6 ലക്ഷം യാത്രക്കാര്‍ മെട്രോ ഉപയോഗിക്കുമെന്നാണ് കണക്കാക്കിയിട്ടുള്ളത്.
ഇന്ത്യന്‍ വ്യോമസേനാ മാര്‍ഷല്‍ അര്‍ജന്‍ സിങ്ങിനെ പ്രധാനമന്ത്രി ആശുപത്രിയിലെത്തി സന്ദര്‍ശിച്ചു; വേഗം സുഖം പ്രാപിക്കട്ടേയെന്ന് ആശംസിച്ചു

ഗുരുതരമായ രോഗം ബാധിച്ചതിനെത്തുടര്‍ന്ന് ആര്‍. ആന്‍ഡ് ആര്‍. ആശുപത്രിയില്‍ ചികില്‍സയില്‍ കഴിയുന്ന ഇന്ത്യന്‍ വ്യോമസേനാ മാര്‍ഷല്‍ അര്‍ജന്‍ സിങ്ങിനെ പ്രധാനമന്ത്രി ശ്രീ. നരേന്ദ്ര മോദി സന്ദര്‍ശിച്ചു. മാര്‍ഷലിന്റെ കുടുംബാഗങ്ങളെയും കണ്ട പ്രധാനമന്ത്രി, അര്‍ജന്‍ സിങ് വേഗം സുഖം പ്രാപിക്കട്ടേ എന്ന് ആശംസിച്ചു. ‘അത്യാസന്ന നിലയില്‍ ആര്‍. ആന്‍ഡ് ആര്‍. ആശുപത്രിയില്‍ കഴിയുന്ന ഇന്ത്യന്‍ വ്യോമസേനാ മാര്‍ഷല്‍ അര്‍ജന്‍ സിങ്ങിനെ സന്ദര്‍ശിച്ചു. അദ്ദേഹത്തിന്റെ കുടുംബാംഗങ്ങളെയും ഞാന്‍ കണ്ടു. മാര്‍ഷല്‍ അര്‍ജന്‍ സിങ് പെട്ടെന്നു സുഖം പ്രാപിക്കട്ടെ എന്നു നാമെല്ലാവരും പ്രാര്‍ഥിക്കുകയാണ്. ഡോക്ടര്‍മാര്‍ പരമാവധി ശ്രമം നടത്തുന്നുണ്ട്’, പ്രധാനമന്ത്രി ട്വീറ്റ് ചെയ്തു.
പ്രധാനമന്ത്രി നാളെ ചമ്പാരനില്‍ സ്വഛഗ്രാഹികളെ അഭിസംബോധന ചെയ്യും

ബീഹാറില്‍ നാളെ നടക്കുന്ന ചമ്പാരന്‍ സത്യഗ്രഹത്തിന്റെ ശതാബ്ദി ആഘോഷങ്ങളുടെ സമാപന ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുക്കും. ഇതോടനുബന്ധിച്ച് മോത്തിഹാരിയില്‍ നടക്കുന്ന ചടങ്ങില്‍ അദ്ദേഹം 20,000 സ്വഛഗ്രാഹികളെ അഥവാ ശുചിത്വത്തിന്റെ അംബാസഡര്‍മാരെ അഭിസംബോധന ചെയ്യും. ഗ്രാമ തലത്തില്‍ ശുചിത്വത്തോടുള്ള പൊതു സമീപന പദ്ധതി (സി.എ.എസ്) നടപ്പാക്കുന്നതിലെ കാലാള്‍ ഭടന്‍മാരും പ്രചോദകരുമാണ് സ്വഛഗ്രാഹികള്‍. തുറസ്സായ വിസര്‍ജ്ജന മുക്ത രാഷ്ട്രം എന്ന പദവി കൈവരിക്കുന്നതിലെ മുഖ്യ ചാലകശക്തിയാണ് സ്വഛഗ്രാഹികള്‍. നീലം കൃഷി ചെയ്യാന്‍ നിര്‍ബന്ധിതരായ കര്‍ഷകരുടെ അവകാശങ്ങള്‍ക്കുവേണ്ടി ബ്രിട്ടീഷുകാര്‍ക്കെതിലെ പോരാടാന്‍ മഹാത്മാ ഗാന്ധി ഒരു നൂറ്റാണ്ടു മുമ്പ് 1917 ഏപ്രില്‍ പത്തിനാണ് ചമ്പാരന്‍ സത്യഗ്രഹത്തിന് തുടക്കം കുറിച്ചത്. ചമ്പാരന്‍ സത്യഗ്രഹത്തിന്റെ ശതാബ്ദി ആഘോഷങ്ങളുടെ സമാപനം കുറിക്കുന്ന 2018 ഏപ്രില്‍ 10 സത്യഗ്രഹം മുതല്‍ സ്വഛഗ്രഹ് വരെ എന്ന പ്രചാരണത്തോടെ ആഘോഷിക്കുകയാണ്. പ്രധാനമന്ത്രി ഈ അവസരത്തില്‍ നിരവധി വികസന പദ്ധതികള്‍ക്കും തുടക്കം കുറിക്കും.
ലോകമെമ്പാടുമുള്ള ഗുജറാത്തികള്‍ക്ക് പ്രധാനമന്ത്രിയുടെ നവവത്സരാശംസ

ലേകമെമ്പാടുമുള്ള ഗുജറാത്തികള്‍ക്ക് പ്രധാനമന്ത്രി ശ്രീ. നരേന്ദ്ര മോദി ഗുജറാത്തി പുതുവത്സര പിറവിയോടനുബന്ധിച്ച് ആശംസകള്‍ നേര്‍ന്നു. ദീപാവലിക്ക് ശേഷമാണ് ഗുജറാത്തികള്‍ക്ക് പുതുവര്‍ഷം ആരംഭിക്കുന്നത്. ‘ലോകമെമ്പാടുമുള്ള ഗുജറാത്തികള്‍ക്ക് എന്റെ നവവത്സര ആശംസകള്‍. വരുന്ന വര്‍ഷം സന്തോഷവും, സമൃദ്ധിയും നല്‍കുമാറാകട്ടെ. ഒപ്പം നിങ്ങളുടെ അഭിലാഷങ്ങളുടെ പൂര്‍ത്തീകരണത്തിലേയ്ക്കും നയിക്കട്ടെ.’. പ്രധാനമന്ത്രി പറഞ്ഞു.
ഇതുവരെ എത്തിപ്പെട്ടിട്ടില്ലാത്ത ഗ്രാമങ്ങളില്‍ 4 ജി ലഭ്യമാക്കുന്നതിന് 26,316 കോടിരൂപയുടെ പദ്ധതിക്ക് കേന്ദ്ര മന്ത്രിസഭയുടെ അംഗീകാരം

ഗവണ്‍മെന്റിന്റെ '' അന്ത്യോദയ'' വീക്ഷണത്തിന്റെ അവിഭാജ്യ ഘടകമാണ് എല്ലാവര്‍ക്കും ഡിജിറ്റല്‍ കണക്ടിവിറ്റിയും എല്ലാപേരെയും ഉൾക്കൊള്ളിക്കലും. കഴിഞ്ഞവര്‍ഷം ഇതുവരെ പരിധിയില്‍ എത്തിട്ടില്ലായിരുന്ന 5 സംസ്ഥാനങ്ങളിലെ 44 വികസനം കാംക്ഷിക്കുന്ന ജില്ലകളിലെ 7,287 ഗ്രാമങ്ങളില്‍ 4ജി മൊബൈല്‍ സേവനങ്ങള്‍ നല്‍കുന്നതിനായി 7,287 കോടി രൂപയുടെ പദ്ധതിക്ക് ഗവണ്‍മെന്റ് അംഗീകാരം നല്‍കിയിരുന്നു. 2021 ലെ സ്വാതന്ത്ര്യദിന പ്രസംഗത്തില്‍ പ്രധാനമന്ത്രി ശ്രീ നരേന്ദ്ര മോദി ഗവണ്‍മെന്റ് പദ്ധതികള്‍ പരിപൂര്‍ണ്ണമാക്കുന്നതിന് ആഹ്വാനം നല്‍കിയിരുന്നു. രാജ്യത്തുടനീളം ഗ്രാമങ്ങളില്‍ ഇതുവരെ 4ജി മൊബൈല്‍ സേവനങ്ങള്‍ എത്തിപ്പെട്ടിട്ടില്ലാത്തിടത്ത് അത് പൂരിതമാക്കുന്നതിന് 26,316 കോടി രൂപയുടെ പദ്ധതിക്ക് കേന്ദ്ര മന്ത്രിസഭ ഇന്ന് അംഗീകാരം നല്‍കി. വിദൂരവും ദുഷ്‌കരവുമായ പ്രദേശങ്ങളിലുള്ള 24,680 ഗ്രാമങ്ങളില്‍ പദ്ധതിപ്രകാരം 4ജി മൊബൈല്‍ സേവനങ്ങള്‍ ലഭ്യമാക്കും. പുനരധിവാസം, പുതിയ സെറ്റില്‍മെന്റുകള്‍, നിലവിലുള്ള ഓപ്പറേറ്റര്‍മാരുടെ സേവനങ്ങള്‍ പിന്‍വലിക്കല്‍ തുടങ്ങിയവയുടെ അടിസ്ഥാനത്തില്‍ 20% അധിക ഗ്രാമങ്ങളെ ഉള്‍പ്പെടുത്താനുള്ള വ്യവസ്ഥയും പദ്ധതിയിലുണ്ട്. ഇതുകൂടാതെ, 2ജി/3ജി ബന്ധിപ്പിക്കല്‍ മാത്രമുള്ള 6,279 ഗ്രാമങ്ങളെ 4ജി ലേക്ക് ഉയര്‍ത്തുകയും ചെയ്യും. ആത്മനിര്‍ഭര്‍ ഭാരതിന്റെ 4ജി സാങ്കേതിക സഞ്ചയം (ടെക്‌നോളജി സ്റ്റാക്ക്) ഉപയോഗിച്ച് ബി.എസ്.എന്‍.എല്‍ ഈ പദ്ധതി നടപ്പിലാക്കും, ഇതിനുള്ള ധനസഹായം യൂണിവേഴ്‌സല്‍ സര്‍വീസ് ഒബ്ലിഗേഷന്‍ (സാര്‍വത്രിക സേവന ഉത്തരവാദിത ഫണ്ട്) ഫണ്ട് വഴി നല്‍കും. പദ്ധതിച്ചെലവ് രൂപ 26,316 കോടിയില്‍ പദ്ധതിചെലവും (കാപെക്‌സും) 5 വര്‍ഷത്തെ പ്രവര്‍ത്തന ചെലവും (ഒപെക്‌സും) ഉള്‍പ്പെടും. ഇതിനകം തന്നെ ആത്മനിര്‍ഭര്‍ 4 ജി സാങ്കേതിക സഞ്ചയത്തിന്റെ (ടെക്‌നോളജി സ്റ്റാക്ക) വിന്യാസ പ്രക്രിയയിലാണ് ബി.എസ്.എന്‍.എല്‍ , അതാണ് ഈ പദ്ധതിയിലും വിന്യസിക്കുക. ഗ്രാമപ്രദേശങ്ങളില്‍ മൊബൈല്‍ ബന്ധിപ്പിക്കല്‍ ലഭ്യമാക്കുക എന്ന ഗവണ്‍മെന്റിന്റെ കാഴ്ചപ്പാടിലേക്കുള്ള സുപ്രധാന ചുവടുവയ്പ്പാണ് ഈ പദ്ധതി. വിവിധ ഇ-ഗവേണന്‍സ് സേവനങ്ങള്‍, ബാങ്കിംഗ് സേവനങ്ങള്‍, ടെലി-മെഡിസിന്‍, ടെലി-വിദ്യാഭ്യാസം തുടങ്ങിയവ മൊബൈല്‍ ബ്രോഡ്ബാന്‍ഡ് വഴി വിതരണം ചെയ്യുന്നതിനും ഗ്രാമീണ മേഖലകളില്‍ തൊഴിലവസരങ്ങള്‍ സൃഷ്ടിക്കുന്നതിനും ഈ പദ്ധതി സഹായിക്കും.
നാരീശക്തി പുരസ്‌കാര ജേതാക്കളുമായി പ്രധാനമന്ത്രി സംവദിച്ചു

നാരീശക്തി പുരസ്‌കാര ജേതാക്കളുമായി പ്രധാനമന്ത്രി ശ്രീ. നരേന്ദ്ര മോദി സംവദിച്ചു. ‘സേവാ പരമോ ധര്‍മം’ നമ്മുടെ സംസ്‌കാരത്തിന്റെ ഒരു അവിഭാജ്യ ഘടകമാണെന്ന് ആശയവിനിമയം നടത്തവേ പ്രധാനമന്ത്രി പറഞ്ഞു. പുരസ്‌കാരം നേടിയവര്‍ മറ്റുള്ളവരെ സേവിക്കുക എന്ന ദൗത്യത്തിനായി സ്വജീവിതം ഉഴിഞ്ഞുവച്ചവരാണെന്നു ശ്രീ. നരേന്ദ്ര മോദി പറഞ്ഞു. അവരുടെ സേവനങ്ങള്‍ അവരുടെ പരിശ്രമംകൊണ്ട് എത്ര പേര്‍ക്കു നേട്ടമുണ്ടായി എന്നതിലും പ്രധാനമാണെന്നും അവരുടെ ജീവിതം സമൂഹത്തിനു പ്രചോദനമായി നിലകൊള്ളുന്നുവെന്നും അദ്ദേഹം ചൂണ്ടിക്കാട്ടി. നിസ്വാര്‍ഥസേവനത്തിന്റെ അവതാരമായിരുന്ന സിസ്റ്റര്‍ നിവേദിതയുടെ 150ാമതു ജന്മവാര്‍ഷികം രാജ്യം ആഘോഷിച്ചുവരികയാണെന്നും പ്രധാനമന്ത്രി ഓര്‍മിപ്പിച്ചു. സാമൂഹ്യസേവനമെന്നത് ഇന്ത്യന്‍ ധര്‍മചിന്തയുടെ ഒരു ഭാഗമാണെന്നും രാജ്യത്തുള്ള ധര്‍മശാലകള്‍, ഗോശാലകള്‍, അതുപോലെതന്നെ വിദ്യാഭ്യാസ സംരംഭങ്ങള്‍ തുടങ്ങിയ മുന്നേറ്റങ്ങളില്‍ പ്രകടമാകുന്നത് ഇതു തന്നെയാണെന്നും അദ്ദേഹം കൂട്ടിച്ചേര്‍ത്തു. വനിതാ, ശിശുക്ഷേമ മന്ത്രി ശ്രീമതി മേനക ഗാന്ധിയും ചടങ്ങില്‍ സംബന്ധിച്ചു.
400 ബില്യൺ ഡോളറിന്റെ ചരക്ക് കയറ്റുമതി എന്ന ലക്ഷ്യം  ഇന്ത്യ കൈവരിച്ചതിൽ   കർഷകർ, നെയ്ത്തുകാർ, എംഎസ്എംഇകൾ, നിർമ്മാതാക്കൾ, കയറ്റുമതിക്കാർ എന്നിവരെ പ്രധാനമന്ത്രി അഭിനന്ദിച്ചു

നിശ്ചിത സമയത്തിന് 9 ദിവസം മുമ്പ് 400 ബില്യൺ ഡോളർ ചരക്ക് കയറ്റുമതി എന്ന മഹത്തായ ലക്ഷ്യം ഇന്ത്യ നേടിയതിനാൽ, കർഷകർ, നെയ്ത്തുകാർ, എംഎസ്എംഇകൾ, നിർമ്മാതാക്കൾ, കയറ്റുമതിക്കാർ എന്നിവരെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; ഇന്ത്യ ആദ്യമായി 400 ബില്യൺ ഡോളർ ചരക്ക് കയറ്റുമതി ലക്ഷ്യമിടുകയും ഈ ലക്ഷ്യം കൈവരിക്കുകയും ചെയ്തിരിക്കുന്നു . ഈ വിജയത്തിന് നമ്മുടെ കർഷകർ, നെയ്ത്തുകാർ, എംഎസ്എംഇകൾ, നിർമ്മാതാക്കൾ, കയറ്റുമതിക്കാർ എന്നിവരെ ഞാൻ അഭിനന്ദിക്കുന്നു. ഇത് നമ്മുടെ ആത്മനിർഭർ ഭാരത് യാത്രയിലെ ഒരു പ്രധാന നാഴികക്കല്ലാണ്.
ആപ്ത നാലാമതു റൗണ്ട് ചര്‍ച്ചകള്‍ പ്രകാരമുള്ള പരസ്പര തീരുവയിളവിനു മന്ത്രിസഭയുടെ അനുമതി

ഏഷ്യാ പസഫിക് ട്രേഡ് എഗ്രിമെന്റി(ആപ്ത)ന്റെ നാലാമതു റൗണ്ട് ചര്‍ച്ചകള്‍ പ്രകാരം മാര്‍ജിന്‍ ഓഫ് പ്രിഫറന്‍സ് (എം.ഒ.പി.) അടിസ്ഥാനമാക്കി പരസ്പരം തീരുവയിളവു നല്‍കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. ഏഷ്യാ പസഫിക് മേഖലയിലെ വികസ്വര രാജ്യങ്ങള്‍ക്കിടിയിലുള്ള വ്യാപാരം പരസ്പരം തീരുവയിളവു നല്‍കുകവഴി വികസിപ്പിക്കാനായി യുനൈറ്റഡ് നേഷന്‍സ് ഇക്കണോമിക് ആന്‍ഡ് സോഷ്യല്‍ കമ്മീഷന്‍ ഫോര്‍ ഏഷ്യ ആന്‍ഡ് ദ് പസഫിക്കി(യു.എന്‍.ഇ.എസ്.സി.എ.പി.)നു കീഴിലുള്ള ഒരു സംരംഭമാണ് പഴയകാല ബാങ്കോക്ക് കരാറായ ആപ്ത. ആപ്തയില്‍ നിലവില്‍ പാര്‍ട്ടിസിപ്പേറ്റിങ് സ്‌റ്റേറ്റുകളാ(പി.എസുകള്‍)യ ബംഗ്ലാദേശ്, ചൈന, ഇന്ത്യ, ലാവോ പി.ഡി.ആര്‍., റിപ്പബ്ലിക് ഓഫ് കൊറിയ, ശ്രീലങ്ക എന്നീ രാഷ്ട്രങ്ങള്‍ക്കാണ് ആപ്തയില്‍ അംഗത്വം. ഇതു മുന്‍ഗണനാ ക്രമമുള്ള വ്യാപാര കരാറായതിനാല്‍ ഓരോ കാലത്തും നടക്കുന്ന വ്യാപാര ചര്‍ച്ചാ റൗണ്ടുകള്‍ പൂര്‍ത്തിയാകുമ്പോള്‍ ഉള്‍പ്പെടുത്തപ്പെടുന്ന ഇനങ്ങളുടെയും തീരുവയിളവിന്റെ വ്യാപ്തിയും വര്‍ധിച്ചുകൊണ്ടിരിക്കും. മൂന്നാം റൗണ്ട് വരെ ഇന്ത്യ ചുങ്കത്തിന്റെ കാര്യത്തില്‍ 570 ഉല്‍പന്നങ്ങള്‍ക്ക്, ശരാശരി 23.9 ശതമാനം എം.ഒ.പിയില്‍, പരിഗണന നല്‍കിയിട്ടുണ്ട്. എല്ലാ അംഗങ്ങളും ചേര്‍ന്ന് 27.2 ശതമാനം എം.ഒ.പിയില്‍ 4,270 ഉല്‍പന്നങ്ങള്‍ക്കാണ് ഇളവനുവദിച്ചിട്ടുള്ളത്. കരാര്‍ പ്രകാരമുള്ള ഇളവുകള്‍ വര്‍ധിപ്പിക്കുന്നതിനുള്ള നടപടികള്‍ക്കും മന്ത്രിസഭ അനുമതി നല്‍കി. ആപ്തയിലെ ഏഴാമതു പി.എ. ആയി മംഗോളിയയെ ഉള്‍പ്പെടുത്താന്‍ ആപ്തയുടെ ആമുഖം ഭേദഗതി ചെയ്യുന്നതിന് അംഗീകാരം നല്‍കുകയും ചെയ്തു. അടുത്തു നടക്കാനിരിക്കുന്ന ആപ്തയുടെ മന്ത്രിതല കൗണ്‍സിലിന്റെ നാലാമതു യോഗം ഈ തീരുമാനങ്ങളെല്ലാം ഔദ്യോഗികമായി നടപ്പാക്കും.